Koeberg: Chloried 'vreet' beton | Netwerk24
Deur William Horne 12 Februarie 2021 13:08
'n Chloried-neerslag is besig om die Koeberg-kernkragstasie se gewapende beton te "vreet", maar Eskom sê hy is nou besig met opgraderings wat die kernkragstasie sterker as ooit sal maak.
Die Koeberg-kernkragstasie naby Kaapstad. Foto: Argief
"Eskom is ten volle bewus van die risiko van korrosie van siviele strukture by die Koeberg-kragstasie wat die gevolg is weens die ligging van die stasie," sê die nutsmaatskappy Vrydag.
Die grootste kommer vir die kragreus by Koeberg is tans die afsplintering en verbrokkeling van die gewapende beton wat die kernkragreaktor en ander atomiese prosesse huisves.
Weens die korroderende aard van die seewater om die kernkragstasie moet Eskom nou opgraderings doen aan die beton om te verseker dat daar geen lekkasies of verbrokkeling van die insluitingsone geskied nie.
Hy sê daar is reeds hiermee begin.
Van die opgraderings sluit in die opknapping van die beton wat aan die water blootgestel is om te verseker dat die staal binne-in nie verswak nie.
Maar daar word nou ook gekyk na langtermynoplossings wat deur internasionale ingenieurs aanbeveel is.
Eskom reken die probleem is ten volle onder beheer. Hy het ook verskeie ander toetse van die insluitingsone gedoen om te bepaal hoe sterk die struktuur is vir indien 'n katastrofiese ongeluk sou gebeur.
Eskom is tevrede met die uitslae van die toetse wat aan internasionale standaarde onderhewig is, en sê die reaktor is beskerm teen enige gevaar.